62018TJ0192_RES
Sag T-192/18
Rietze GmbH & Co. KG
mod
Den Europæiske Unions Kontor for Intellektuel Ejendomsret
Rettens dom (Ottende Afdeling) af 6. juni 2019
»EF-design – ugyldighedssag – international registrering, hvor Den Europæiske Union er designeret – registreret EF-design, der gengiver køretøjet VW Caddy – tidligere EF-design – ugyldighedsgrund – individuel karakter – informeret bruger – andet helhedsindtryk – artikel 6 og artikel 25, stk. 1, litra b), i forordning (EF) nr. 6/2002 – bevisbyrde, der påhviler indgiveren af en ugyldighedsbegæring – krav til gengivelsen af det tidligere design«
EF-design – ugyldighedsgrunde – manglende individuel karakter – design, der ikke giver den informerede bruger et anderledes helhedsindtryk end det, det tidligere design giver – helhedsvurdering af alle det tidligere designs bestanddele
[Rådets forordning nr. 6/2002, art. 6, stk. 1, og art. 25, stk. 1, litra b)]
(jf. præmis 19 og 20)
EF-design – ugyldighedsgrunde – manglende individuel karakter – informeret bruger – begreb
[Rådets forordning nr. 6/2002, art. 6, stk. 1, og art. 25, stk. 1, litra b)]
(jf. præmis 28-30)
EF-design – ugyldighedsgrunde – manglende individuel karakter – design, der ikke giver den informerede bruger et anderledes helhedsindtryk end det, det tidligere design giver – gengivelse af køretøjet VW Caddy
[Rådets forordning nr. 6/2002, art. 6, stk. 1, litra b), art. 6, stk. 2, art. 25, stk. 1, litra c), og art. 106f]
(jf. præmis 32, 44-48, 54 og 63-65)
Retslig procedure – stævning – formkrav – kortfattet fremstilling af anbringenderne – tilsvarende krav for klagepunkter, der fremføres til støtte for et anbringende
[Statutten for Domstolen, art. 21, stk. 1, og art. 53, stk. 1; Rettens procesreglement, art. 177, stk. 1, litra d)]
(jf. præmis 53)
EF-design – afkald og ugyldighed – ugyldighedsbegæring, der er støttet på eksistensen af et tidligere design – bevisbyrde – krav til gengivelsen af det tidligere design
[Rådets forordning nr. 6/2002, art. 5-7, og art. 25, stk. 1, litra b)]
(jf. præmis 59-62)
Resumé
Ved dommen i sagen Rietze mod EUIPO ‐ Volkswagen (Køretøjet VW Caddy) (sag T-192/18), som blev afsagt den 6. juni 2019, stadfæstede Retten den afgørelse, som Den Europæiske Unions Kontor for Intellektuel Ejendomsret (EUIPO) havde truffet, om, at det design, som viser køretøjet VW Caddy, er nyt som omhandlet i artikel 5 i forordning nr. 6/2002 (
1
) og har individuel karakter som omhandlet i denne forordnings artikel 6. Sagen havde sit udspring i en ugyldighedssag anlagt af sagsøgeren, Rietze, der er et tysk selskab, som sælger miniaturebiler. Det anfægtede design var et design, som viser køretøjet VW Caddy, som Volkswagen bragte på markedet i 2011. Med henblik på at godtgøre offentliggørelsen af et tidligere design henviste sagsøgeren til en tidligere model af denne bil, nemlig modellen VW Caddy (2K) Life, som blev bragt på markedet i 2004.
Retten forkastede først sagsøgerens argument om, at EUIPO for det første burde have foretaget en vægtning af de omtvistede designs karakteristika, for det andet burde have analyseret lighederne mellem dem og for det tredje burde have sondret mellem deres æstetiske og tekniske karakteristika.
Dernæst forkastede Retten sagsøgerens argument om, at EUIPO havde undladt at tage visse beviser i betragtning, som viste en illustration af det tidligere design. Retten mindede om, at det påhviler den part, der har indgivet ugyldighedsbegæringen, at fremlægge præcise og fulde gengivelser af det tidligere design, og at det ikke kan kræves af appelkammeret, at det kombinerer forskellige gengivelser af det produkt, som det tidligere design indgår i, eller at det endda erstatter en bestanddel, som ses i de fleste gengivelser, med en bestanddel, som kun ses i en enkelt gengivelse.
Retten frifandt derfor EUIPO.
(
1
) – Rådets forordning (EF) nr. 6/2002 af 12.12.2001 om EF-design (EFT 2002, L 3, s. 1).